11-годишен ученик от Асеновград вече е студент в Софтуерен университет в София. Въпреки крехката си възраст, Димитър Самаров взема първия си изпит с блестящ резултат - 250 от 300 възможни точки. Момчето учи предимно онлайн, за да не пропуска и часовете в училище, съобщи БНТ.

Миналата година момчето разбира, че ще бъде проведено безплатно компютърно обучение в града от специалисти от софтуерен университет. След края на програмата всеки има право да се яви на изпит, който дава шанс за дистанционно следване в университета.

Дори майка му в началото се е съмнявала, че ще успее и го предупредила, че вероятността да го приемат е много малка.

“Той дойде много развълнуван и каза: аз имам 5.60 на изпита! Резултатът е много висок“, разказва майката Ралица Самарова.

Сега Димитър е вече студент и даже е взел първия си изпит.

“Не беше твърде тежък изпитът, важното е да не се притесняваш. Няма нищо страшно да сбъднеш мечтите си, просто трябва да вярваш в себе си“, разказва момчето.

Освен към компютрите, Димитър проявява интерес и към танците. Има завоювани над 25 медала, половината от които златни, в категорията “Изгряващи звезди” - латино и стандартни танци.